**Kto zabil Pána?**

/pôstne pásmo/

**Všetci:** Kto zabil Pána?
**Rozprávačka:**Kto zabil Pána??
**Všetci:** Kto zabil Pána???

**Žoldnier (s kópiou):** Ja, žoldnier, som ho zabil sám.
Kde? Na golgotskom kríži, tam!
Ku krížu som ho pribil vtedy,
tam vydýchol on naposledy.
Možno bol celkom bez viny.
Mňa nezaujímajú príčiny.
Mne stačí, že bol rozkaz daný
a hneď je presne vykonaný.
Robím, čo prikázané mám.
Kto mi to teda za zle má?
Vinný som nie ja, lež zlá chvíľa,
Ktorá sa vtedy rozhostila.

**Rozprávačka:** A kto dal na to rozkaz?

**Pilát:** Ja, Pilát, som ten rozkaz dal,
lebo sa robil, že je kráľ.
Bol síce človek spravodlivý,
ale nemohol zostať živý,
bo cisára by ohrozil,
nové kráľovstvo založil.
A tak bol spôsob jediný,
že musel zomrieť nevinný.
Je to už taká tragika,
že niekdy vinný uniká
a že nevinný trpieť musí
a viacej ako vinný skúsi.

**Rozprávačka:** A kto žiadal, aby bola vyliata jeho krv?

**Zástup:** My, zástup, sme to žiadali,
o jeho smrť sme volali.
Ukrižuj, ukrižuj ho len,
bo zločinec je človek ten!

**1. chlapec:** Nechceme jeho prepustenie,
nech viacej medzi nami nie je.

**Dievča:** Barabáš nech je prepustený!
A On? On nech je popravený!

**2.chlapec:** Nesplnil naše veľké plány,
že proti Rímu pôjde s nami.
Vraj od hriechu len vyslobodiť chcel…

**Všetci naraz:** Ktože by teda za ním cnel?

**Rozprávačka:**A kto naplánoval jeho smrť?

**Kaifáš:** Ja, Kaifáš, som to učinil,
lebo sa veľmi previnil.
Robil sa pravým Božím Synom.
Také rúhanie bolo pri ňom!
Veď to by potom znamenalo,
že Mojžiš je už teraz málo,
že nové zákony už platia…
Mohli sme toto prijať, bratia?
Musel som rúcho roztrhnúť,
na Neho vinu uvrhnúť.
Nové poriadky nechceme,
v starých sa kochať budeme!

**Rozprávačka:** A kto ho zradil?

**Judáš:** Ja, Judáš, som ho zradil, priznám.
Malo to predsa veľký význam,
aby bol burič odhalený
a Jeho vplyv bol zabrzdený.
Tak vtedy na tú vec som hľadel.
Však potom, keď sa pohla hriadeľ,
som pochopil, že vec je iná,
že zradil som Božieho Syna.
Nechcem tých tridsať strieborných,
bo Jeho krv vyteká z nich.
To, čo som spravil, zlé je, znám,
nad sebou ortieľ vykonám…

**Rozprávačka:** A kto ho zaprel?

**Peter:** Ja, Peter, som ho zaprel veru,
lebo som mal len malú vieru.
Keď Pán bol bitý, opľuvaný,
nechcel som s Ním byť spútaný.
Myslel som: je to chyba malá,
aby čo len za slovko stála.
A tak sa jazyk zarieka:
Ja neznám toho človeka!
Však Jeho pohľad, ktorý ma stretol,
trpkú výčitku do duše vmietol.
Plačem nad svojou slabosťou,
spomínam na to s ľútosťou.

**Rozprávačka:** A kto niesol Jeho kríž?

**Šimon z Cyreny:** Ja, Šimon, človek z Afriky,
som niesol kríž ten veliký.
Na pleciach Krista predtým bol,
naraz sa na mne ocitol.
I to sa totiž niekdy stáva,
že telo trpí, keď lká hlava.
Tak proti svojej vlastnej vôli
dostal som sa do kríža školy.
A predsa neľutujem toho,
bolo mi za to dané mnoho:
pod krížom Pánovým som stál,
kde on i za mňa umieral

**Rozprávačka:** A kto zostal pri ňom do konca?

**Mária:** Ja, matka jeho, Mária,
keď kat ho na kríž pribíjal,
som na Golgote stála tam,
a čo sa dialo, dobre znám.
To mojou dušou prešiel meč,
od žiaľu stratila som reč.
Ako mi mohlo vtedy byť,
či vie to niekto pochopiť?
Nie, nemohla som odísť vtedy,
bolo to predsa naposledy,
čo mala som ho živého,
ach, Syna svojho milého.

**Rozprávačka:** A kto ho pochoval?

**Jozef z Arimatei:** Ja, Jozef z Arimatei,
môj hrob v záhrade je skrytý.
Do neho som ho pochoval,
veď za mňa život daroval.
A tam, kde ja som ležať mal,
tam ležal on, on slávy Kráľ.
A to je nádej, ktorú mám,
že ak sa raz dostanem tam,
kde ležal on namiesto mňa,
dočkám sa víťazného dňa,
keď aj môj hrob raz otvorí,
jak v Písme o tom hovorí.

**Rozprávačka:** A kto ho videl vzkrieseného?

**Mária Magdaléna:** Ja, Mária Magdaléna,
som bola tá prvá žena,
čo zjavil sa mi vzkriesený,
môj Pán a Majster milený.
Keď tak v záhrade bezradne stojím,
On oslovil ma menom mojím
a prikázal mi zvestovať,
že sa môžeme radovať,
lebo moc smrti porazil,
nad hrobom slávne zvíťazil.
Nuž spievajme mu pieseň chvál,
že Ježiš Kristus z mŕtvych vstal.

**Rozprávačka:** A čo to všetko znamená?

**Žoldnier:** Stala sa veľká premena!

**Pilát:** Ten, čo bol ľuďmi umučený,
je zasa živý, povýšený.

**Kaifáš:** Už na pravici Otca je

**Jozef z Arimatei:** a odtiaľ mocne kraľuje.

Autor: Igor Kišš